Fotó: kockashop.hu Kovács Jónás legókészleteit hamarosan meg lehet rendelni

Kovács Jónás fenti alkotásai első ránézésre nem tűnnek izgalmasnak egy laikus számára, pedig nagyon is azok! A Lego és a Bricklink ugyanis kiírt egy pályázatot a klasszikus műanyag kocka megszületésének hatvanadik évfordulójára. Izgalmas terveket vártak, hogy aztán a legjobb tizenhatot előrendelésre kínálják. Amelyikre elég megrendelés érkezik, azt árulni is fogják.



A pályázatra négyszáz pályamű érkezett, a legkülönfélébb témában: kastélyok, autók, hajók, miegymás. Kovács Jónás négy egyszerűnek tűnő szobával indult, amelyek azonban az évforduló témájához is szépen illeszkednek, és valószínűleg minden legórajongó szívét megdobogtatják.

A cég történetét dolgozzák ugyanis fel. Az elsőn egy 30-as évek beli műhely látható (akkoriban még fajátékokat gyártott a Lego cég), aztán egy korai fröccsöntőüzem, egy tervezőiroda és egy korszerű gépsor jelenik meg.

Fotó: kockashop.hu Lego-műhely a harmincas években, amikor még csak fajátékokat gyártottak

A terv nem csak hogy bekerült a legjobb tizenhatba, de két nap alatt összegyűlt rá a szükséges megrendelés, szóval hamarosan 2500 darabos limitált szériában adják ki.

[via kockashop.hu]